Dôvodová správa
Všeobecná časť 
	
Zákonom č. č. 608/2003 Z. z. o štátnej správe pre územné plánovanie, stavebný poriadok a bývanie a zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov v súčinnosti so zákonom č. 607/2003 Z. z. o Štátnom fonde rozvoja bývania v znení neskorších predpisov prešla na obce v sídle okresov, v Bratislave a Košiciach na mestské časti a v okrese Košice-okolie na mesto Moldava nad Bodvou povinnosť zabezpečovať prenesený výkon štátnej správy pozostávajúci z
a)	overovania úplnosti náležitostí žiadosti o poskytnutie podpory zo Štátneho fondu rozvoja bývania,
b)	predkladania žiadosti Štátnemu fondu rozvoju bývania,
c)	kontroly dodržiavania zmluvných podmienok a
d)	kontroly čerpania podpory poskytnutej zo Štátneho fondu rozvoja bývania pred jej úhradou bankou.
Pre zabezpečenie kvalitného výkonu predmetných činností je nevyhnutné, aby boli zabezpečované zamestnancami, ktorí majú zodpovedajúce odborné vedomosti a primeranú prax.
Návrh zákona je v súlade s ústavou Slovenskej republiky a ostatnými zákonmi Slovenskej republiky.
Predloženým návrhom vzniknú požiadavky na štátny rozpočet v časti zabezpečenia odbornej prípravy. Predložený návrh zákona nevyžaduje nové nároky na pracovné sily. 
Osobitná časť

K § 1
	Ustanovenie vymedzuje, že zamestnanci pri výkone práce vo verejnom záujme vykonávajúci prenesený výkon štátnej správy na úseku bývania musia spĺňať kvalifikačný predpoklad, ktorý je upravený v tomto zákone.

K § 2 
Ustanovenie upravuje základné vymedzenia inštitútu osobitného kvalifikačného predpokladu, pričom sa umožňuje predmetnú činnosť zabezpečovať zamestnancami so stredoškolským alebo vysokoškolským vzdelaním technického alebo ekonomického smeru. Podmienkou je, aby mali prax v oblasti stavebníctva, najmä z dôvodu posúdenia predmetu požadovanej podpory a potom následne pre výkon kontroly. 
Odborné vedomosti zamestnanci preukážu vykonaním skúšky po absolvovaní odbornej prípravy, ktorej rozsah je vymedzený zákonom.

K § 3 a 4
	Pod odbornou prípravou sa rozumie príprava zamestnanca pri výkone práce vo verejnom záujme, ktorou má uchádzač o odbornú prípravu získať odborné vedomosti v oblasti vykonávaného preneseného výkonu štátnej správy. Odbornou prípravou poverí Ministerstvo výstavby a regionálneho rozvoja SR vzdelávacie zariadenie. Odborná príprava bude pozostávať zo vzdelávania o právnych predpisoch v oblasti poskytovania podpory na rozvoj bývania, na úseku stavebného poriadku, o vlastníctve a správe bytov a z ďalších všeobecne záväzných právnych predpisov súvisiacich s bývaním a vlastníctvom nehnuteľností, atď. 
Predpokladaný rozsah odbornej prípravy predstavuje celkom 32 hodín. Podmienky a rozsah odbornej prípravy budú upravené v konkrétnych učebných plánoch. 

K § 5 
	Skúšky o odborných vedomostiach vykonáva skúšobná komisia zriadená Ministerstvom výstavby a regionálneho rozvoja SR z odborníkov v danej oblasti. Činnosť skúšobnej komisie riadi jej predseda. Na zasadnutí komisie je potrebná najmenej nadpolovičná väčšina členov komisie. Komisia sa skladá z piatich členov, pričom predsedom komisie je zamestnanec Ministerstva výstavby a regionálneho rozvoja SR. Ďalší členovia budú menovaní zo zamestnancov ministerstva, Štátneho fondu rozvoja bývania a miestnej samosprávy. 

K § 6
	Ustanovenie § 6 upravuje samotný priebeh skúšky, ktorá pozostáva z písomného testu a z ústnej skúšky.  Písomná časť skúšky sa vykonáva formou testu, ktorý obsahuje 30 otázok. Ústna časť skúšky pozostáva z odpovede na tri otázky, ktoré si účastník skúšky vylosuje z vopred pripraveného okruhu otázok. Ak účastník skúšky skúške nevyhovel, má možnosť skúšku raz zopakovať. V prípade, že na opakovanej skúške nevyhovel, nemôže vykonávať činnosti spojené s preneseným výkonom štátnej správy v oblasti bývania.

K § 7
	Výsledok skúšky zamestnancovi oznámi predseda komisie ústne v deň vykonania skúšky. V prípade neúspešnej skúšky oznámi, že nevyhovel podmienkam skúšky a súčasne ho poučí o možnosti vykonania opravnej skúšky. O priebehu skúšky skúšobná komisia vyhotovuje zápisnicu, v ktorej sa popíše priebeh skúšky s vyznačením, či žiadateľ vyhovel alebo nevyhovel a zápisnicu podpíše predseda skúšobnej komisie a všetci členovia komisie prítomní na zasadnutí komisie. 

K § 8
	Osvedčenie o získaní kvalifikačného predpokladu vydá na základe rozhodnutia skúšobnej komisie vzdelávacie zariadenie, pričom sa vydáva na časovo neobmedzenú dobu, ak zamestnanec stále vykonáva činnosti vyplývajúce z preneseného výkonu štátnej správy. V prípade, že takýto zamestnanec ukončí pracovný pomer, platnosť osvedčenia je časovo obmedzená lehotou dvoch rokov. Vzhľadom na to, že ide o špecifickú oblasť, navrhuje sa, aby názov osvedčenia zodpovedal riešenej oblasti. Týmto sa osvedčenie odlišuje od všeobecného právneho predpisu upravujúceho oblasť ďalšieho vzdelávania. 
Aby nedošlo k zámene alebo k omylu pri vydávaní osvedčenia, osvedčenie musí obsahovať číslo vydaného osvedčenia a ďalšie náležitosti upravené v samotnom ustanovení § 8. Kópie vydaných osvedčení, spolu so zápisnicou o priebehu skúšky, sa archivujú podľa osobitného predpisu, a to najmenej na obdobie desiatich rokov. V rámci tejto lehoty je možné vydať aj duplikát osvedčenia, po uplynutí tejto lehoty nie je duplikát možné získať a zamestnanec musí absolvovať skúšky. Na absolvovanie skúšky pre vydanie ďalšieho osvedčenia sa nevzťahuje ustanovenie § 6 ods. 5, t.j. že nejde o opakovanú skúšku.

K § 9
	V súčasnosti sú v pracovnom pomere zamestnanci, ktorí vykonávajú prenesený výkon štátnej správy. Ustanovenie upravuje, že títo zamestnanci odbornú prípravu musia vykonať do jedného roku od nadobudnutia účinnosti zákona.

K § 10
	Účinnosť zákona sa navrhuje od 1.1.2006.